የመረዳዳት ባህል ተጠናክሮ መቀጠል እንዳለበት ምክትል ጠቅላይ ሚኒስትሩ አመለከቱ
 አዲስ አበባ፦ በረመዳን ወር ተጠናክሮ የቀጠለው የመረዳዳት ባህል በቀጣይም ተጠናክሮ መቀጠል እንዳለበት ምክትል ጠቅላይ ሚኒስትር ደመቀ መኮንን አሳሰቡ።ምክትል ጠቅላይ ሚኒስትሩ ከካቢኔ አባላት ጋራ በመሆን ቫቲካን አካባቢ የሚገኘውን ቢላሎል ሀበሺ የልማትና መረዳጃ እድር በጎበኙበት ወቅት ፣የመረዳዳት እርስ በርስ መተሳሰብ፣ መመካከር፣ መደጋገፍ ባህላችንን በማጠናከር ኮቪድ 19ኝና አምበጣ የፈጠሩትን ተግዳሮት መሻገር አለብን ብለዋል ።የሠራተኛና ማህበራዊ ጉዳይ ሚኒስቴር ሚኒስትር ዶክተር ኤርጎጌ ተስፋዬ በበኩላቸው ባህላዊ የማህበራዊ መደጋገፍ ሥራዎችን መንግሥት በማጠናከር ትኩረት ሰጥቶ እንደሚሰራ ገልፀዋል።እንደ እድር አይነት ባህላዊ የማህበራዊ መደጋገፊያ ተቋማት የሆኑትን በማጠናከር የመተጋገዝ ባህላችንን ማጠናከር ይኖርብናል ብለዋል።ምክትል ጠቅላይ ሚኒስትሩና የካቢኔ አባላት ቢላሎል ሀበሺ ለሚረዳቸው ወላጅ አልባና ለችግር የተጋለጡ ሰዎችን እንኳን ለ1 ሺህ 441ኛው የዒድ አልፈጥር በዓል በሰላም አደረሳችሁ፤ አደረሰን በማለት የአልባሳት የበግና የምግብ ልገሳ አድርገዋል ።ቢላሎል ሀበሺ የልማትና መረዳጃ እድር ባለፉት 20 ዓመታት ከቀብር ባለፈ ከ4 ሺ በላይ ወላጅ አልባና ለችግር የተጋለጡ ሰዎችን በትምህርትና ጤና ዘርፍ ላይ እየደገፈ ይገኛል።አዲስ ዘመን ግንቦት 17/2012 በጋዜጣው ሪፖርተር